IэщIагъэ дахэ
Налшык гъуазджэхэмкIэ дэт сабий школ №1-м и гъэсэн цIыкIухэм щытекIуащ «Зэманым екIу щыгъыныгъуэ» фIэщыгъэм щIэту екIуэкIа щIыналъэ зэхьэзэхуэм.
Иджырей зыхуэпэкIэ мардэхэм я театру» мы еджапIэм къыщызэIуахам и къудамэм и Iэтащхьэ Сасыкъ Мадинэ къызэрыхигъэщамкIэ, япэу цIыкIухэм ягъэхьэзыра коллекцэм, зы машинэ дыпIи имыIэу, езыхэм я IэкIэ елэжьащ. Апхуэдэ Iуэху бгъэдыхьэкIэм сабийхэм я зэфIэкIымрэ творческэ зэхэщIыкIымрэ зрегъэужь, псом ящхьэращи, я щхьэ хьэрычэт хуащIэжыфу егъасэ.
Мы зэхьэзэхуэм «Мэз пщащэ» унэтIыныгъэм щIэту щагъэлъэгъуа етIуанэ коллекцэми Гран-при саугъэтыр къихьащ.
«Дэ къыдэкIуэтей щIэблэр дэрбзэр IэщIагъэм зэрыхуедгъаджэм и мызакъуэу, икIи дытеатрщ», — жеIэ Сасыкъым. — Абы къыхэкIыу дэтхэнэ зы хъыджэбз цIыкIури щытыкIэ, зыIыгъыкIэ, щэн дахэм хуегъасэ, косметологие и лъэныкъуэкIи щэху куэдым хегъэгъуазэ.
ЕгъэджакIуэхэми еджакIуэхэми шэч къытрахьэркъым тегушхуауэ яча япэ лъэбакъуэхэм творческэ текIуэныгъэ куэд къызэрыкIэлъыкIуэнум. Абы папщIэ IэнатIэм материальнэ лъабжьэ хъарзынэ зэригъэпэщащ: цIыкIухэр щылажьэ пэшыр нэхущ, хуитщ, зэрылажьэ пкъыгъуэхэр яIэщ, зэрыдэ машинэхэмкIи нэсу къызэгъэпэщащ.
